Document ID: 31993D0491

ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Ιουλίου 1993 περί των όρων υγείας των ζώων και της κτηνιατρικής πιστοποίησης που απαιτούνται για την εισαγωγή κατοικιδίων ζώων του βοείου και του χοιρείου είδους από τη Νέα Ζηλανδία
(93/491/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί υγειονομικών προβλημάτων και υγειονομικών μέτρων κατά τις εισαγωγές βοοειδών, προβατοειδών, αιγοειδών και χοιροειδών, καθώς και νωπών κρεάτων ή προϊόντων με βάση το κρέας προελεύσεως τρίτων χωρών (1), όπως τροποποιήθηκε τελευταία από τον κανονισμό (ΕΟΚ) αριθ. 1601/92 (2), και ιδίως από το άρθρο 8 και 11,
Εκτιμώντας:
ότι τα κράτη μέλη επιτρέπουν τις εισαγωγές κατοικιδίων βοοειδών και χοίρων σύμφωνα με τις διατάξεις της οδηγίας 91/496/ΕΟΚ του Συμβουλίου (3), όπως τροποποιήθηκε από την απόφαση 92/438/ΕΟΚ (4), με την οποία καθορίζονται οι βασικές αρχές σχετικά με την οργάνωση των κτηνιατρικών ελέγχων για τα ζώα προελεύσεως τρίτων χωρών που εισάγονται στην Κοινότητα-
ότι, μετά τη διεξαγωγή κτηνιατρικών αποστολών από την Κοινότητα, διαπιστώθηκε ότι η υγειονομική κατάσταση των ζώων στη Νέα Ζηλανδία ελέγχεται από κτηνιατρικές υπηρεσίες, οι οποίες μπορούν να παράσχουν ικανοποιητικές εγγυήσεις όσον αφορά τις ασθένειες που ενδέχεται να μεταδοθούν μέσω της εισαγωγής κατοικιδίων ζώων βοείου ή χοιρείου είδους-
ότι οι κτηνιατρικές αρχές της Νέας Ζηλανδίας βεβαίωσαν ότι η Νέα Ζηλανδία είναι, κατά τους τελευταίους 24 μήνες, απαλλαγμένη από τον αφθώδη πυρετό και, κατά τους τελευταίους 12 μήνες, απαλλαγμένη από πανώλη, μεταδοτική πλευροπνευμονία των βοοειδών, σπογγώδη εγκεφαλοπάθεια των βοοειδών, φυσαλιδώδη στοματίτιδα, κυανή γλώσσα, κλασική πανώλη των χοίρων, αφρικανική πανώλη, λοιμώδη παράλυση των χοιροειδών (νόσο του Teschen), φυσαλιδώδη νόσο των χοίρων, φυσαλιδώδες εξάνθημα και "αναπαραγωγικό και αναπνευστικό σύνδρομο των χοίρων" και ότι δεν έχουν πραγματοποιηθεί εμβολιασμοί για καμία από αυτές τις ασθένειες, εκτός από τον αφθώδη πυρετό, κατά τους τελευταίους 12 μήνες-
ότι οι κτηνιατρικές αρχές της Νέας Ζηλανδίας έχουν αναλάβει τη δέσμευση να κοινοποιούν στην Επιτροπή και στα κράτη μέλη, με τηλετυπικό σήμα ή τηλεαντίγραφο, εντός 24 ωρών τη διαπίστωση κρούσματος οιασδήποτε από τις προαναφερόμενες ασθένειες ή την απόφαση για προσφυγή σε εμβολιασμό κατά των ασθενειών αυτών ή, εντός εύλογης προθεσμίας, κάθε προτεινόμενη μεταβολή ως προς τους κανόνες που εφαρμόζονται κατά την εισαγωγή στη Νέα Ζηλανδία βοοειδών και χοίρων, καθώς και του σπέρματος ή των εμβρύων των ζώων αυτών-
ότι η βρουκέλλωση των βοοειδών έχει εξαλειφθεί στη Νέα Ζηλανδία, ότι δεν επιτρέπεται εμβολιασμός κατά της βρουκέλλωσης βοοειδών και ότι τα μέτρα που έχουν λάβει οι κτηνιατρικές αρχές της Νέας Ζηλανδίας για την πρόληψη της επανεμφάνισης της ασθένειας αυτής επαρκούν για να εξισωθούν της Νέας Ζηλανδίας οι αγέλες, εκτός από αυτές που υπόκεινται σε επίσημο περιορισμό, με τις αγέλες στην Κοινότητα που θεωρούνται ως επίσημα απαλλαγμένες από βρουκέλλωση-
ότι η φυματίωση των βοοειδών ελέγχεται από εθνικό πρόγραμμα εξαλείψεως σύμφωνα με το οποίο οι αγέλες, με εξαίρεση τις αγέλες που υπόκεινται σε επίσημο περιορισμό, εξομοιούνται προς τις κοινοτικές αγέλες οι οποίες επισήμως θωρούνται απαλλαγμένες από τη φυματίωση-
ότι οι κτηνιατρικές αρχές της Νέας Ζηλανδίας έχουν αναλάβει τη δέσμευση να ελέγχουν επίσημα την έκδοση των πιστοποιητικών που απαιτούνται σύμφωνα με την παρούσα απόφαση και να εξασφαλίζουν ότι όλα τα σχετικά δικαιολογητικά και οι δηλώσεις, στα οποία έχει ενδεχομένως βασισθεί η πιστοποίηση εξαγωγής, παραμένουν στον επίσημο φάκελο τουλάχιστον επί 12 μήνες μετά την αποστολή των ζώων στα οποία αναφέρονται-
ότι οι κτηνιατρικές αρχές της Νέας Ζηλανδίας έχουν αναλάβει τη δέσμευση να μην επιτρέπουν την έκδοση των πιστοποιητικών που περιγράφονται στα παραρτήματα της παρούσας απόφασης για ζώα που έχουν εισαχθεί στη Νέα Ζηλανδία, εκτός αν πρόκειται για ζώα που έχουν εισαχθεί σύμφωνα με κτηνιατρικούς όρους εξίσου αυστηρούς με τις ανάλογες απαιτήσεις της οδηγίας 72/462/ΕΟΚ, καθώς και κάθε σχετικής επακόλουθης απόφασης-
ότι, δεδομένης της αποστάσεως μεταξύ της Νέας Ζηλανδίας και της Κοινότητας και, εως εκ τούτου, της ανάγκης που αντιμετωπίζουν τα μεταφορικά μέσα που χρησιμοποιούνται για τα ζώα προς εισαγωγή, να προσλιμενίζονται ή να προσγειώνονται σε λιμένες ή αερολιμένες εκτός Κοινότητος, τα κράτη μέλη είναι απαραίτητο να διασφαλίζουν ότι η γεωργαφική θέση αυτών των (αερο-)λιμένων δεν συνιστά στοιχείο παραβιάσεως του υγειονομικού καθεστώτος στο οποίο υπόκεινται τα μεταφερόμενα ζώα-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Με την επιφύλαξη των παραγράφων 2 και 4, τα κράτη μέλη επιτρέπουν την εισαγωγή από τη Νέα Ζηλανδία των ακόλουθων ζώων:
α) κατοικίδια βοοειδή αναπαραγωγής ή απόδοσης που ανταποκρίνονται στις απαιτήσεις που ορίζονται στο υγειονομικό πιστοποιητικό, όπως εμφαίνεται στο παράρτημα Α και τα οποία πρέπει να συνοδεύονται από το εν λόγω πιστοποιητικό-
β) κατοικίδια βοοειδή προς σφαγή που ανταποκρίνονται στις απαιτήσεις που ορίζονται στο υγειονομικό πιστοποιητικό, όπως εμφαίνεται στο παράρτημα Β και τα οποία πρέπει να συνοδεύονται από το εν λόγω πιστοποιητικό-
γ) κατοικίδια χοιροειδή αναπαραγωγής ή απόδοσης που ανταποκρίνονται στις απαιτήσεις που ορίζονται στο υγειονομικό πιστοποιητικό, όπως εμφαίνεται στο παράρτημα Γ, και τα οποία πρέπει να συνοδεύονται από το εν λόγω πιστοποιητικό-
δ) κατοικίδια χοιροειδή προς σφαγή που ανταποκρίνονται στις απαιτήσεις που ορίζονται στο υγειονομικό πιστοποιητικό, όπως εμφαίνεται στο παράρτημα Δ και τα οποία πρέπει να συνοδεύονται από το εν λόγω πιστοποιητικό.
2. Τα κράτη μέλη επιτρέπουν την εισαγωγή από τη Νέα Ζηλανδία των κατοικιδίων βοοειδών ή χοιροειδών που αναφέρονται στην παράγραφο 1 και που έχουν εισαχθεί από τη Νέα Ζηλανδία, μόνον εάν τα ζώα αυτά εισάγονται από χώρες της Κοινότητας ή από τρίτη χώρα, που περιλαμβάνονται στον κατάλογο που επισυνάπτεται στην απόφαση 79/542/ΕΟΚ του Συμβουλίου (5), εφόσον ο κατάλογος αυτός καλύπτει κατοικίδια ζώα αυτού του είδους, και μόνον εάν η εισαγωγή έχει πραγματοποιηθεί σύμφωνα με κτηνιατρικούς όρους εξίσου αυστηρούς με τις απαιτήσεις του κεφαλαίου ΙΙ της οδηγίας 72/462/ΕΟΚ, καθώς και κάθε σχετικής επακόλουθης απόφασης.
3. Τα κράτη μέλη απαιτούν όπως τα ζώα, που έχουν υποβληθεί σε δοκιμασίες κατ' εφαρμογή της παρούσας απόφασης, να είναι διαρκώς απομονωμένα, υπό συνθήκες που εγκρίνει επίσημος κτηνίατρος της Νέας Ζηλανδίας, από όλα τα δίχηλα ζώα που προορίζονται για εξαγωγή ή που δεν έχουν ισότιμο υγειονομικό καθεστώς με τέτοια ζώα από τη στιγμή της πρώτης δοκιμασίας του είδους αυτού μέχρι τη στιγμή της φόρτωσης.
4. Τα κράτη μέλη επιτρέπουν την εισαγωγή στο έδαφός τους από τη Νέα Ζηλανδία βοοειδών μόνον εφόσον τα ζώα αυτά:
α) προέρχονται από αγέλες, για τις οποίες οι κτηνιατρικές αρχές της Νέας Ζηλανδίας έχουν δηλώσει ότι είναι απαλλαγμένες από την ενζωοτική λεύκωση των βοοειδών όπως ορίζεται στο παράρτημα Ε και έχουν υποβληθεί, εντός 30 ημερών πριν από την εξαγωγή και με αρνητικό αποτέλεσμα, σε ατομική δοκιμασία για ενζωοτική λεύκωση των βοοειδών η οποία πραγματοποιείται σύμφωνα με το πρωτόκολλο του παραρτήματος Ι της απόφασης 91/189/ΕΟΚ της Επιτροπής (6)
ή
β) προορίζονται για παραγωγή κρέατος, δεν είναι ηλικίας μεγαλύτερης των 30 μηνών και προέρχονται από αγέλες στις οποίες δεν έχει παρουσιασθεί κανένα στοιχείο για την παρουσία της ασθένειας αυτής επί τουλάχιστον δύο χρόνια και φέρουν μόνιμη σήμανση, όπως περιγράφεται στο παράρτημα ΣΤ
ή
γ) αποστέλλονται αμέσως σε σφαγεία και σφάζονται εντός πέντε εργασίμων ημερών από την άφιξή τους.
Στην περίπτωση των ζώων που αναφέρονται στα στοιχεία β) και γ), τα κράτη μέλη διασφαλίζουν, με έλεγχο, ότι τα ζώα αναγνωρίζονται ευκρινώς, βρίσκονται υπό επιτήρηση μέχρι τη σφαγή και λαμβάνουν όλα τα μέτρα για την πρόληψη μόλυνσης των γηγενών αγελών.
5. Τα κράτη μέλη δεν απαγορεύουν την εισαγωγή κατοικιδίων βοοειδών ή χοιροειδών εκτός αυτών όπως αναφέρονται στις παραγράφους 1 έως 4.
Άρθρο 2
Προκειμένου να διασφαλίζεται ότι το υγειονομικό καθεστώς των ζώων διαφυλάσσεται καθ' όλη τη διάρκεια της μεταφοράς τους τα κράτη μέλη διεξάγουν εκ των προτέρων συνεννοήσεις σχετικά με το δρομολόγιο. Η γεωγραφική θέση των προτεινομένων (αερο-)λιμένων προσλιμενίσεως ή προσγειώσεως δεν πρέπει να παρουσιάζει κίνδυνο για την υγεία των ζώων.
Άρθρο 3
Εν αναμονή της έναρξης ισχύος μέτρων που πρόκειται να εκδώσει η Κοινότητα για την εξάλειψη, την πρόληψη ή τον έλεγχο μεταδοτικής ή μολυσματικής ασθένειας των βοοειδών ή των χοιροειδών εκτός από τη λύσσα, τη φυματίωση, τη βρουκέλλωση, τον αφθώδη πυρετό, τον άνθρακα, την πανώλη, τη μεταδοτική πλευροπνευμονία των βοοειδών, τη λοιμώδη παράλυση των χοιροειδών (νόσος Teschen), την κλασική πανώλη των χοίρων, την αφρικανική πανώλη των χοίρων ή τη φυσαλιδώδη νόσο των χοίρων, τα κράτη μέλη μπορούν να εφαρμόζουν, ως προς τα ζώα που εισάγονται από τη Νέα Ζηλανδία, τα πρόσθετα υγειονομικά μέτρα που εφαρμόζουν για άλλα ζώα στα πλαίσια εθνικού προγράμματος, το οποίο υποβάλλεται και εγκρίνεται από την Επιτροπή, για την εξάλειψη, πρόληψη ή έλεγχο τέτοιας ασθένειας.
Ως προσωρινό μέτρο τα κράτη μέλη μπορούν να εφαρμόζουν μέχρι τις 31 Δεκεμβρίου 1993 το πρώτο εδάφιο όσον αφορά τα εθνικά προγράμματα που έχουν υποβληθεί, αλλά δεν έχουν ακόμη εγκριθεί από την Επιτροπή, στην περίπτωση όμως αυτή τα εν λόγω κράτη μέλη πρέπει να προσκομίζουν αμέσως στην Επιτροπή και στα άλλα κράτη μέλη πληροφορίες όσον αφορά τις σχετικές υγειονομικές συνθήκες.
Άρθρο 4
Η παρούσα απόφαση εφαρμόζεται από την τριακοστή ημέρα μετά την κοινοποίησή της.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 28 Ιουλίου 1993.

Labels: 0
3
18
6